
Denne boken er en hyllest til alle historiefortellere,

bokhandlere og bokelskere, og jeg

dedikerer den til dere, mine fantastiske lesere.

Beste hilsen, Kiley x

Annonse: En ny ferieidé

Feriebokhandelen inviterer deg til å leve ut drømmen din om å drive din helt egen bokhandel i en historisk Devonshire-havneby … i to uker.

Tilbring dagene med å snakke med kunder om bøker i din egen koselige bokhandel og server deilig te med melk i den koselige kafékroken. Bli kjent med våre flotte frivillige (alle lokale), som alltid står klar med en hjelpende hånd.

Etter at du har stengt for dagen, kan du gå opp vindeltrappen til din egen toroms leilighet hvor du kan sitte og beundre utsikten over Atlanterhavet. Når ferien din er over, overleverer du ganske enkelt nøklene til den neste heldige feriebokhandleren. Bestill ukene dine tidlig, for på nåværende tidspunkt er det nitten måneders venteliste. Det finnes lite, fullt utstyrt kjøkken og et bad i leiligheten.

Alle inntekter fra boksalget og kafeen går til Feriebokhandelen veldedighet. Skriftlig søknad sendes til Feriebokhandelen, Up-along, Clove Lore, Devon. Leien er på 380 pund for fjorten dager.

Kapittel 1.

«Bestemor trenger meg, beklager,» sier jeg uten å møte blikket hans fordi jeg vet jeg har sagt nøyaktig det samme tusen ganger tidligere. Folk begynner å bli lei av å høre det.

«Vil du virkelig ikke bli med ut i kveld?» Daniel ser vantro på meg fra bak de misunnelsesverdig trendy solbrillene med gule glass. «Du blir bare uteksaminert én gang i livet. Vi burde drikke champagne til morgenen gryr.»

«Det er massevis av champagne her,» sier jeg og peker på den smilende flokken med servitører som bærer rundt på fat fulle av champagneglass. Rundt oss hever familier glassene og stråler stolt mot sine elskede studenter. Men jeg ser dem egentlig ikke; jeg leter med blikket mellom alle familiegruppene.

«Ser du etter Mack?» spør Daniel, og jeg later som om jeg ikke hører misnøyen i stemmen hans. Han stanser en forbipasserende servitør, tar to champagneglass og gir meg det ene.

«Han kommer nok snart, tenker jeg.»

Jeg benytter Daniels taushet til å drikke champagnen min, og later som om jeg er like lykkelig som alle medstudentene som snakker med alle de kjenner. De som skriver navnet sitt i uteksamineringsmappene til hverandre og poserer for gruppebilder.

For bare noen få øyeblikk siden gikk vi alle ut av universitets flotte auditorium og ut i den strålende julisolen. Daniel fikk ikke noen billett til tross for at jeg gjerne ville hatt bestevennen min der. Hver student fikk kun tre billetter – så han måtte vente utenfor på meg, som alltid usannsynlig kjekk i dressen sin og med det mørke håret vakkert dandert. Han sto med blomster i hånden ved utgangsdøren da vi kom ut – røde roser fordi han vet hvor høyt jeg elsker alt som likner en romantisk handling fra en bok.

Mamma og pappa kommer gående mot oss over plenen. De var de siste som forlot seremonien, og jeg bare vet at de som vanlig slet med de uregjerlige fotstøttene på bestemors gamle rullestol. Bestemor ruller mot oss, glamorøs som alltid, hun hoier og vinker, men jeg ser at hun blir distrahert før hun kommer frem.

«Et lite øyeblikk, Roni,» hører jeg henne si til moren min. Hun peker med stokken sin mot Pimm’s-bordet og skiltet over hvor det står ‛Gratis drikke’, og jeg ser mamma skyve henne i den retningen.

Pappa ser så stolt ut der han kommer gående. Jeg er ikke helt sikker på hvordan jeg skal oppføre meg. Det er så rart å være midtpunktet. Han tar bilder av meg og Daniel med det store, gamle kameraet sitt før han gir meg en bamseklem som får meg til å miste studenthatten.

«Godt gjort, Jude! Du klarte det! Det er den flinke jenta mi, det!»

«Takk,» smiler jeg, stolt fordi han er det. Å nei, han er i ferd med å begynne å gråte igjen. Han er så følsom, jeg tror det er ham jeg har arvet det fra. Daniel ser det og redder oss alle sammen.

«Er du ikke enig i at vi burde gå ut på byen og feire i kveld, Mr. Crawley? Hun fortjener en skikkelig vill kveld på byen etter alt dette arbeidet.»

«Det er ingen som hindrer henne,» svarer pappa og skakker spørrende på hodet mot meg. «Dere unge trenger en tur på byen av og til.»

Ung? Jeg føler meg overhodet ikke ung i dag. Hvis man har lyst til å føle seg eldre enn man faktisk er, kan jeg anbefale to ting: Nummer en: Sørg for å være din kjære bestemors hjemmesykepleier. Tilbring dagene med å småsnakke med bokklubbvenninnene hennes og skifte liktornplastre og se hvor ung du føler deg. Nummer to: Meld deg opp i et deltidsstudium når du er midt i tjueårene slik at du blir uteksaminert sammen med tjueenåringer like før du fyller tretti.

Jeg var heldig som fikk en deltidsplass på Borders-campusen ved et universitet i Edinburgh, der undervisningen var fantastisk og bare en tjueminutters busstur fra bestemor og bakeriet.

Jeg har aldri følt meg mer ‛voksen’ enn da klassekameratene mine spurte meg om jeg hadde barn (det har jeg ikke) eller om jeg ville bli med dem ut på studentbaren (det hadde jeg, men jeg ble aldri med dem). De var veldig søte, og sa ting som: «Det går bra, du kan ta med deg ektemannen din», fordi de forventet at jeg var en vanlig, gift voksen slik foreldrene deres er (som antakelig ikke er så mye eldre enn meg), og ikke en uhelbredelig bachelorstudent som mener at en stor dag ute er ‛bingo og bacon-smørbrød’-torsdager nede på seniorsenteret sammen med bestemor og de bøllete vennene hennes.

«Der ser du, det er ingenting som hindrer oss,» sier Daniel, og nikker mot bestemor i baren. «Det ser ikke ut som om bestemoren din trenger deg for øyeblikket.»

Irriterende nok har han helt rett i det. Mamma har gått fra bestemor og er på vei mot oss. Jeg ser på bestemor, som prater med en av gymlærerne ved universitetet. Hun vifter med en sigarett med den ene hånden og holder en Pimm’s i den andre. Gymlæreren ler så han holder på å falle av stolen. Nå tilbyr hun ham en sigarett. Hvis hun fortsetter slik, vil hun få oss alle kastet ut.

Bestemor er slik, hun kommer overens med absolutt alle og er glad i en fest. Overhodet ikke lik meg. Daniel sier det bare er en gammel vane – det at jeg liker å være i komfortsonen min – og at jeg kan slutte med det hvis jeg virkelig vil. Jeg vet at det er godt ment. Men det var ikke han som ble sittende hjemme som tenåring med et stort ansvar. Han var fri til å følge sin egen vei i livet, som alle de andre klassekameratene mine.

Jeg vil ikke innrømme det offentlig, men jeg vet hvor lett det er å miste seg selv når man har det trygt og koselig og bare lar livet gå uten tegn til verken endringer eller flukt i vente. Du lar muligheter passere uten å gripe dem og tenker at det skal være slik, og til slutt legger du ikke engang merke til det før alle andre på din egen alder plutselig har forsvunnet, gått videre og latt deg bli igjen.

Uansett, jeg tenker bare på hvor lenge jeg må bli værende her før jeg kan slippe å bruke denne kappen jeg har spjåket meg ut i, og vi kan sette oss i pappas bil og kjøre hjem igjen slik at jeg kan fortsette å lese Overtalelse.

Jane Austen er en av mine store kjærligheter i livet – sammen med lokalbakeriets wienerbrød med melisglasur, pysjen min og Mack, selvfølgelig. Jeg måtte legge fra meg boken akkurat i den fine delen hvor trofaste Anne Elliot tror Kaptein Wentworth sikler på den impulsive Louisa Musgrove, og Louisa er i ferd med å kaste seg utfor klippene ved Lyme Regis og håper hun kan imponere ham og …

Mamma avbryter dagdrømmene mine om Austen-lesingen hjemme. «Godt gjort, vennen min,» sier hun og kysser meg på kinnet. Pappa finner frem kameraet igjen og knipser i vei og foreviger alt.

«Si ‘appelsin’,» oppfordrer han.

Det er da jeg får øye på dem over pappas skulder, Mack og kvinnen, jeg vil faktisk kalle henne ei jente, og de går så tett sammen at det ser ut som om han leier henne. De går rundt hjørnet på auditoriet, og jeg er sikker på at hun skakker flørtende på hodet og tvinner en hårlokk rundt pekefingeren. Jeg hører fnisingen hennes helt dit jeg står, og jeg går etter dem, går målrettet igjennom den muntre forsamlingen med Daniels advarende og alvorlige stemme i ørene:

«Jude? Jude. Ikke gjør det! Bare bli værende her, er du snill …»

Jeg vet på et eller annet vis der jeg lister meg etter dem at det begrensede livet mitt snart kommer til å bli enda snevrere. Jeg vet at det jeg kommer til å få se rundt hjørnet vil gjøre vondt.

Hun fniser fremdeles, og vent … gjør Mack det også?

Og det på uteksamineringsdagen min, når jeg endelig har nådd toppen. Når jeg for mindre enn én time siden strålte stolt av det jeg hadde oppnådd.

I det jeg forbereder meg på å runde hjørnet og konfrontere dem, i frykt for hva som venter meg, tenker jeg tilbake på da jeg ventet inne i auditoriet på mitt Store øyeblikk, og på hvordan det plutselig begynner å se litt mindre skinnende og mer trist og patetisk ut.

En time tidligere.

Jeg er nestemann ut. Nå skjer det! Jeg kommer til å gli som en svane over scenen. Hjertet mitt banker voldsomt fordi jeg nettopp innså at alles oppmerksomhet for første gang i mitt liv kommer til å være rettet mot meg. Tusen par øyne kommer til å se på meg, og alle kommer til å høre navnet mitt. Men jeg har hatt seks år til å forberede meg på dette, og jeg skal gjennomføre det.

«Jude Crawley,» roper dekanen fra høyttalerne, og jeg går opp trappen mens jeg kjemper mot noen store, stolte snufs som vil ut. «BA i engelsk litteratur.»

Jeg hører mamma og pappa heie på meg fra raden de sitter på, men jeg tør ikke se meg omkring. Jeg vet at jeg vil bryte fullstendig sammen dersom jeg møter bestemors blikk.

Rektor rekker meg det sammenrullede vitnemålet knyttet med en rød sløyfe, og jeg trenger bare å nikke til ham, ta det imot og ikke snuble i hælene mine.

«Jude Crawley mottar også rektors pris for beste student,» fortsetter dekanen, og det får foreldrene mine til å plystre og juble.

Jeg bukker, og han overrekker meg en ekte premie, en glass-stjerne med navnet mitt skrevet på. Dette er akkurat som det øyeblikket i Anne fra Bjørkely, en av favoritt-barnebøkene mine, og jeg er Anne Shirley som endelig får bachelorgraden sin til tross for alle fordommene som rådet på nittenhundretallet. Bortsett fra at hun skulle bli lærerinne og hun viste ikke frem navlen sin fordi en forbannet kappe trakk opp genseren og holdt på å kvele henne. Men det spiller ingen rolle, for dette er mitt øyeblikk og jeg stråler gjennom tårene. Alt det harde arbeidet i seks lange år, og nå står jeg endelig her.

Jeg prøver å la være å se bort til der hvor Mack sitter, han er her på grunn av stillingen som leder av filosofiavdelingen. Doktor Rupert Mackenzie-Aubyn – også kjent som den hemmelige kjæresten min, Mack.

‛Hemmelig kjæreste’ får det til å høres litt ulovlig ut. Det er det egentlig ikke. Vi holder bare forholdet hemmelig fordi han snart vil bli professor, og selv om Mack forsikrer meg om at det ikke er direkte ulovlig for en student og ansatt å være sammen når man tilhører forskjellige avdelinger og studenten faktisk er voksen, så oppmuntres det ikke til å innlede slike forhold heller.

Jeg griper rektors knusktørre hånd. Han gratulerer meg med suksessen, og jeg klarer ikke få frem mer enn å hviske et: «Tusen takk.»

Jeg klarer ikke la være å kaste et lite blikk på Mack for å se reaksjonen hans og for å nyte synet av ham. Han er så distingvert og ugleaktig i dressen sin, med det brune slipset og de små, runde brillene som får ham til å likne på William Butler Yeats, en av favorittpoetene mine.

Han ser ikke på meg. Han ser faktisk ned på … er det mobilen? Ingen smiler ned til sitt eget skritt på den måten, ikke i full offentlighet og med rektor noen få meter unna, så han må sitte og skrive en tekstmelding.

Vel, det er jo en måte å gjøre det på. Ingen ville trodd at jeg har tilbrakt mange kvelder i løpet av de siste åtte månedene mens jeg har lyttet til at han leser Camus og Machiavelli, uten å forstå så mye av det, med hodet mitt i fanget hans og han med fingrene i den jordbærblonde boben min.

Jeg husker en gang, helt i begynnelsen, da han telte hver eneste fregne i ansiktet mitt og kysset alle sammen. Det fikk meg til å slutte å hate fregnene mine. Det var bare noen få uker etter at vi hadde truffet hverandre for første gang, da han kom bort til meg inne på biblioteket og etter en flørtende prat fortalte meg at jeg var velkommen inn på kontoret for å ta en titt på bokhyllene han hadde der. Jeg rødmet, men vi endte opp med å snakke i mange timer, og jeg gikk glipp av en forelesning slik at vi kunne sette oss på en bar på campus.

Han klapper ikke engang.

Jeg forlater scenen, føler meg en tanke ustø i trappen, holder et godt tak i vitnemålet og stjernen og hvis jeg skal være ærlig så føler meg en tanke punktert.

Jeg vet ting vil bli annerledes fra nå av. Nå som jeg er uteksaminert, trenger vi ikke lenger å holde forholdet hemmelig. Jeg kan besøke Mack på campus og ta med lunsj til ham, i stedet for å snike meg inn på kontoret hans og late som om jeg er en filosofistudent som trenger et råd angående Plato eller hvem det måtte være.

Men tingen er at jeg hadde håpet – faktisk fantasert om – at den hemmeligheten skulle være over i dag, og at han ville stått og smilt til meg på scenen og klappet høyt. Kanskje han ville hatt tårer i øynene, stolt og lettet over at vi nå kunne vise hele verden av vi er sammen.

Da jeg går tilbake til plassen min, forstår jeg at det ikke bare er jeg som tenker slik, for jeg ser bestemor, liten og søt i sin fineste kjole, med rosa jakke og en matchende hatt og et mintdrops i munnen, stirre på Mack oppe på scenen.

Det virker ikke som om mamma og pappa har lagt merke til noe. De har, som bestemor, heller ikke fått møte ham, og det er ikke sikkert de gjenkjenner ham fra fotografiet jeg har vist dem fra universitetets nettside. Men bestemor har hukommelse som en elefant, så jeg vet at hun kjenner ham igjen.

Foreldrene mine snufser og tørker øynene og viser meg tommelen opp da jeg går forbi dem. Jeg holder opp prisen min, og pappa tar et bilde. Jeg har ikke sett dem så stolte siden den dagen jeg mottok opptaksbrevet i posten. Bortsett fra de to tingene tror jeg ikke at jeg egentlig har gjort noe de kan være stolte av.

Jeg vet at de er takknemlige for at jeg hjelper til med å rydde på familiebakeriet etter en lang arbeidsdag, og de forteller meg hele tiden at de ikke vet hva de skulle gjort hvis jeg ikke hadde passet på bestemor. Jeg protesterer og sier at det er helt i orden, for jeg har aldri ønsket at de skal ha dårlig samvittighet for det. Derfor svarer jeg alltid at vi er en familie og at vi holder sammen uansett. Men jeg vet at de bekymrer seg for meg. De vet at jeg alltid har ønsket å studere engelsk litteratur på universitetet, og de var de som oppmuntret meg til å gjøre et forsøk. De vet hvor stort dette er for meg – den første selvutviklende, egen-tingen jeg noensinne har gjort. De så hvor mye pågangsmot og innsats jeg trengte for å komme i gang, men jeg klarte det – noen få år senere enn de fleste andre, men jeg har nytt hvert eneste sekund av studietiden. Den har på mange måter vært min eneste utflukt ut i den virkelige verden.

Jeg finner plassen min. Rektor er nå ferdig med å utdele vitnemål og snakker nå om at dette ‛bare er begynnelsen’ for oss studenter. Men det føles riktignok ikke ut som om han snakker til meg. Dette er faktisk slutten på mitt eventyr. Nå som jeg har fått prøvd vingene og skrapt litt på overflaten av det jeg elsker – nei, forguder – nemlig engelsk litteratur, skal jeg tilbake til hvordan alt pleide å være. Og det er faktisk helt i orden for meg.

Jeg skal fremdeles passe på bestemor, holde henne med selskap, lage mat til henne og lese for henne. Mamma og pappa skal fremdeles jobbe fra tre til tre hver eneste dag i bakeriet i første etasje. Jeg skal gå ned og vaske stedet de fleste ettermiddager slik jeg alltid gjør – for å betale for at jeg fremdeles bor hjemme. Deretter vil vi slå oss ned foran TV-en, foreldrene mine utslitte og klare for å gå til sengs i halv sju-tiden, og bestemor i gang med nettbingoen sin. Men nå, i stedet for å studere på nattestid eller av og til snike meg av sted for å treffe Mack i nitiden, kan det hende jeg kan få oppleve litt mer romantiske stevnemøter. Eller bare rett og slett et stevnemøte. Mack og jeg har faktisk aldri gått ut i full offentlighet sammen.

Jeg prøver å la være å sukke når jeg tenker på alt det fine som nå kan skje. Vi kan kysse under gatelyktene mens vi går turer når det snør til vinteren, leie hverandre i kinokøen mens vi liksomkrangler om vi skal kjøpe salte eller søte popkorn (selv om han lar meg vinne og kjøper salte siden det er det eneste rette på kino). Og vi ler og ser på hverandre på en så klissete måte at alle som ser oss vil tenke at vi er det aller søteste paret som finnes.

Så har vi feriene – eller mest sannsynlig noen stjålne helgeturer sammen, selv om jeg antar de ikke vil være så lette å finne tid til fordi vi har så mye å gjøre. Mack jobber lange dager på universitetet, og bestemor må få medisiner døgnet rundt. Hun ville blitt helt fortapt og ensom uten meg dersom jeg stakk av en helg for drinker, spa-behandling og luksuriøse middager med Mack. Men vi kunne kanskje fått til å reise bort på de fridagene bakeriet holder stengt og mamma og pappa kan ta over ansvaret mitt hjemme.

Oi! Alle har plutselig reist seg opp og står av en eller annen grunn og klapper. Følg med, Jude! Aha, det er visst meningen at vi skal klappe for foreleserne, takke dem for alt de har lært oss i løpet av studietiden. Jeg plystrer og klapper voldsomt med armene over hodet da Mack omsider ser på meg. Midt i alt kaoset i auditoriet blunker han lystent til meg så blodet bruser i årene og jeg må se rødmende bort.

Da jeg ser på ham igjen, ser han verdig og elegant ut igjen. Det glatte, gyllenblonde håret hans, nå en tanke grått, er gredd til siden som på en Ken-dukke. Han retter på brillene og legger beina i kryss og ser på studentene på de to første radene. Han smiler – vel, så mye som han noensinne smiler når han er på jobb.

Han er veldig alvorlig ute blant folk. «Verdighet,» kaller han det. «Det er viktig å opprettholde anseelsen min som en seriøs filosof her på universitetet.»

Det er bare jeg som vet at han er morsom på privaten, når han er avslappet og vi har åpnet en flaske av den utømmelige vinbeholdningen hans (kun den beste Baroloen fra vinhandler-broren i Oxford). Da blir han rød i kinnene og lar meg løsne på slipset hans, og jeg lager mat mens han forbereder de neste dagenes forelesninger.

Etter middagen kysser vi hverandre og sovner på sofaen.

Ingen her forstår hvor personlig han er i slike øyeblikk. Ingen vet at familien hans har vært vinhandlere i flere generasjoner og at han har gått mot strømmen. Han er familiens rebell og akademiker. Det er bare jeg som kjenner ham og livet hans på ordentlig.

Uansett, det tilhører snart fortiden. Nå skal vi snart vise oss frem for hele verden, og jeg skal få møte de skremmende fine foreldrene hans. Så fort han forteller dem at jeg finnes, så vil de vel gjerne møte meg?

Alle disse romantiske stevnemøtene, kjærlighetserklæringene ute blant folk, vårt framtidige luksusliv. Det er stor trøst for at studietiden nå er over og jeg må tilbake til det gamle livet: pleie bestemor, vaske, lage mat og stikke ut for å vedde på en av bestemors sikre hester. Ting kommer til å bli mye lettere nå som jeg ikke kommer til å bli dratt i mange forskjellige retninger samtidig og alle logistikken som kreves for at jeg skulle få tid til å lese, skrive stiler og gå på forelesninger. Jo, dette skal nok bli bra.

Applausen dør hen, og jeg setter meg ned på stolen igjen og knuffer tilfeldigvis borti jenta ved siden av meg. Jeg smiler unnskyldende. Hun har gått i en av klassene mine – Renessanse-teater og sedekomedie – men det virker ikke som om hun kjenner meg igjen. Jeg tror hun heter Olivia. Jeg tror ikke vi har snakket sammen utover å hilse på hverandre.

Jeg ble egentlig ikke venner med noen i løpet av studietiden. Jeg antar folk så på meg som litt av en streber som aldri ville bli med ut og ta en øl etter forelesningene, som alltid leverte prøvene først og som sørget for at jeg hadde forberedt meg godt nok. Dessuten tok jeg alltid notater for hånd.

Mens jeg henga meg til studiene, prioriterte de fleste av de unge studentene annerledes; dårlige forhold, fester, universitetsforeninger, butikkjobber, sommerferier i utlandet og planer om et friår etterpå.

Jeg var mer fokusert. Jeg måtte dele livet mitt opp i ulike bolker. Jeg studerte en stund, og deretter tok jeg hånd om bestemor. Utover det hadde jeg ikke tid til så mye mer, bortsett fra å stikke innom og ta en kopp te på Daniels kjøkken mens han oppdaterte meg om den siste sladderen fra sykehuset i Borders der han jobber.

Det er synd Daniel ikke er med her i auditoriet. Han ville ha smilt til meg fra den andre siden av rommet og lagt merke til utilsiktede morsomheter i rektor tale. Han ville ha sett på meg på en sånn måte at jeg ville måtte anstrengt meg maksimalt for å ikke bryte ut i latter og ødelegge alt, for vi er som to tvillinger som deler én hjernecelle.

Jeg lar blikket gli over raden med klassekamerater. Alle lytter storøyde på mens rektor beskriver det spennende livet de har i vente. Jeg lurer på om det hadde vært lettere for meg å få meg venner hvis de hadde visst om meg og Mack?

Kanskje jeg da ville fått et rykte på meg for å være vill og vågal, en romantiker involvert i en hemmelig affære med et glamorøst geni – som noe tatt rett ut fra Madame Bovary. De synes antakelig at jeg er litt kjedelig, hvis de nå har lagt merke til at jeg er her overhodet. Vel, de skal tidsnok få vite hvor spennende Jude Crawley egentlig er med en gang Mack forteller alle at vi er sammen og ryktet sprer seg. Jeg kan knapt vente.

*
Etter å ha følt meg så glad og forventningsfull tidligere på morgenen, svir det fryktelig å se Mack presse ei jente mot veggen på baksiden av auditoriet, å se ham hviske henne i øret mellom sultne kyss på halsen hennes. Brillene hans dugger og er skjeve, og hun fniser fremdeles mens hun drar ham i slipset og rufser til det perfekte håret hans.

Det er merkelig, men i dette øyeblikket kan jeg ikke huske at han har kysset meg noe annet sted enn inne i leiligheten hans eller på kontoret med låst dør og rullegardinene trukket ned. «Vi kan ikke ta sjansen på det,» pleide han å hviske til meg, og han trakk seg alltid unna de gangene jeg prøvde å holde hender.

Han lot som han ikke kjente meg hvis han møtte meg i gangen, kaffekøen eller i det store parkeringshuset på campus, der jeg pleide å vente på ham etter forelesningene.

Jeg antar at den jenta må være verdt risikoen.

En stund ser jeg dem stå der helt fortapt i hverandre, og det er som om jeg er frosset fast til stedet. Ingen av dem legger merke til meg, og jeg er ikke overrasket med tanke på måten hun beveger hånden på nede i buksene hans.

I stedet for å storme bort til dem og kreve å få vite hvor lenge dette har pågått, setter jeg meg ned på huk bak den store, stinkende søppelkassen som er full av hissige veps, og slår hendene for munnen for å kvele de dype hikstene som vil ut. Men de merker det da Daniel kommer stormende rundt hushjørnet.

Gjennom tårene ser jeg Daniels ansiktsuttrykk gå fra bekymring til sinne da han får øye på dem. Jeg hører jenta rope overrasket ut, og Mack mumle noe om at ting ikke er slik de ser ut til å være, han hjelper bare en student med et vanskelig filosofisk spørsmål.

Daniel overser ham og går mot meg, får meg på beina og fører meg bort. I et millisekund ser jeg Macks inn i øynene.

Han rynker rynker overrasket på nesen, antakelig i avsky for at jeg hele tiden gjemte meg bak søppelbøttene.

«Det er ikke som du tror,» gjentar Mack, og jeg ser nå at ansiktsuttrykket hans går over til panikk. Kanskje han er redd for at jeg skal lage en stor scene og sette forfremmelsen hans i fare.

«Verdighet,» hvisker Daniel fort og ser bort på stedet der mamma, pappa og bestemor står og venter på oss med bekymrede og forvirrede ansikter. «Nå skal vi hjem,» legger han hvesende til.

Jeg snufser umiddelbart bort tårene, retter ryggen og går med hodet høyt hevet gjennom gruppene av uvitende studenter, bort fra Mack og hans siste, hemmelige kjæreste.

Bak i pappas bil på vei hjem til Marygreen og leiligheten jeg ble født i, bryter jeg sammen i gråt mot Daniels skulder i baksetet på pappas bil. Samtidig gir jeg opp drømmen om mitt eget lille liv etter studietiden.

